Gigi Mustață pune noi paie pe foc în războiul FCSB – CSA Steaua. Liderul Peluzei Nord le taie aripile "militarilor", pe care îi înștiințează că marea masă de suporteri va rămâne orice ar fi alături de echipa lui Gigi Becali.
Consiliul Concurenței a anunțat că Steaua poate fi considerată club profesionist și poate promova în SuperLiga, este cel mai recent episod din războiul FCSB vs. CSA. Anunțul nu îl mișcă deloc pe Gigi Mustață.
"Nu știu la ce s-a dat OK-ul. Ce treaba are Consiliul Concurenței cu promovarea? Mai era o chestie, am văzut-o acum câteva zile la nu știu ce emisiune, era Florin Prunea 'Domne, o să vedeți, dacă promovează CSA, o să ia mulți suporteri din partea cealaltă. O să vedeți, vor fi 15.000 la fiecare meci'.
Măi, Florinel, nu te supăra pe mine. În momentul în care tu pleci de aici și te duci în partea cealaltă, care e scopul pentru care mai stai aici? Nu plecai dinainte acolo? De ce mai stai aici? Aștept să promoveze ăia, ca să mă duc și eu la meci?
Am spus-o și o repet. Statul poate să ia orice. Cu statul nu te lupți, că Armata e stat. Dar nu puteți să luați un lucru, suporterii. Nu poți să îi mai iei. Nu mai poți să îi păcălești.
Ăia de la Dinamo s-au dus după ăia din Liga 3? Sau sunt aici? Sunt în Liga 1. Despre asta vorbim. Dacă promovează CS Dinamo, ce fac, pleacă ăștia de la Dinamo și se duc acolo?", a declarat Gigi Mustață, în exclusivitate la FANATIK SUPERLIGA CU HORIA IVANOVICI, show care e live pe FANATIK.RO, luni, marți și vineri, de la ora 10:30.
În decembrie 2023, în exclusivitate la FANATIK SUPERLIGA, Jean Pavel, fostul lider al galeriei Stelei a dezvăluit că în martie 2024 va exista o societate pe acțiuni, care vor putea fi cumpărate de fani, pentru a se asocia cu Clubul Sportiv al Armatei.
"Ce treabă are Consiliul Concurenței? Să citească toată lumea ce înseamnă asta și pentru ce e această instituție. Să dea verdicte? Are vreun efect asupra unui club de fotbal sau a unei socități care vinde ceva, face ceva, concurează cu ceva…
Poate să vină Consiliul Concurenței să schimbe Legea Sportului? Despre ce vorbim? Se duce luna martie. S-a creat acea societate? Parcă așa era vorba. (n.r. – Speranțe false în continuare?) Nu cred eu asta. Crede toată lumea.
Ce treabă are Consiliul Concurenței și ce putere de lege are Consiliul Concurenței să vină să spună. Și eu pot veni acum să spun dacă aș fi într-o instituție a statului 'Are voie nu știu ce club să promoveze'.
A spus acum vreo patru luni Jean Pavel la tine în emisiune că au creat acea societate și așteaptă suporterii să cumpere acțiuni cu 10 euro, 20 de euro, cât vor. Și că la sfârșitul lui martie sunt bombe. Există ceva? Trebuie să aștepți să vină Consiliul Concurenței sau să schimbi legea?
Creați acea societate, aduceți-o ca pe timpul când a preluat Gigi, pentru că altă procedură nu există. Exact ce au făcut în 2003, exact așa trebuie să facă cu orice societate comercială care vrea să preia secția de fotbal. Dar înainte să o preia trebuie să bage mâna în buzunar să scoată 3,7 milioane de euro. Cine e ăla care dă banii ăștia degeaba? Nu folosești nimic de ei", a adăugat liderul Peluzei Nord.